text:
Raggi gamma
I Raggi gamma sun una radiazion ionizzante, intendendo con questo termine a capaçitæ de ionizzä a materia, in mainea segge diretta che indiretta.
Origine[Càngia | modifica wikitesto]
Vegnen emissi da un nucleo atomico in seguito a un riaggiüstamento do sö contegnüo energetico. Questo riaggiüstamento o consciste in to passaggio da un stato eççitou ad un stato ciù stabile (de menô energia).
Massa e carega elettrica[Càngia | modifica wikitesto]
A radiaçion gamma a l'è composta da quanti do campo elettromagnetico. Se tratta de una radiazion priva de massa e de carega elettrica, a differenza di Raggi alfa e di Raggi beta. Questa caratteristica a l'ha comme conseguensa una maggiore capaçitæ de peneträ in ti materiali, sensa arrestase in te un spessô limitou. De conseguenza l'irradiamento gamma o l'è o ciù pericoloso pe i organismi viventi: o l'è ciù diffiçile da schermä e o razzunze anche i organi ciù profondi, zà con energie basse.
Energia[Càngia | modifica wikitesto]
L'energia di raggi gamma a dipende dall'isotopo emittente. Dunca da a conformaçion do spettro de energia ottegnüo l'è poscibile identificä quæ radioisotopo o l'ha generou i raggi.


c: text/html

text:
Zizzua
Zizzua
Ziziphus zizyphus
- Classificasiùn scientifica
- Rêgnu: Plantae
- Divixùn: Magnoliophyta
- Classe: Magnoliopsida
- Urdine: Rhamnales
- Famiggia: Rhamnaceae
- Gennere: Zizyphus
- Speçie: Z. zizyphus
A zizoa (Ziziphus zizyphus), cunusciüa ascì cumme dàtou cineize, Natsume u Tsao a l'è 'na cianta a feugge decidoe da famiggia de Rhamnaceae.
Se pensa che a zizoa a ne vegne da de l'Africa do nord e da-a Sciria, e ch'a segge stæta pòi esportâ in Cinn-a e in India, donde a l'è cortivâ da ciù de 4000 anni.
L'erbo o peu arivâ a ese erto da-i 5 a-i 12 métri, e feugge son de in vèrde brilante e e ramme son de vótte coverti de spinn-e. Tante vótte a zizoa a se deuvia ascì comme cianta ornamentâle. A zizoa a fa di frûti gròsci comme 'na murta e tante scioete picinn-e de tinta gianco-verdexin.
A varietæ indiann-a da zizoa, u Zizyphus Mauritiana, a l'é 'n erbo tropicâle e a fa frûti meno sucherìn che-e atre varietæ.
O ziziphin, 'na sostansa ch'a se treuva inte feugge da zizoa, a léva o sentî do gusto dôse.
Habitat[Càngia | modifica wikitesto]
U l'è puscibile truvä de zizzue in t'i climi ciü diversi, ma a cianta a da' buìn früti sulu a-a fin de e éstae cäde. Diversamente da e ätre ciante d'a mêxima famiggia, a resiste ascì a inverni frèidi cun temperatüe anche de -15°C.
Früti[Càngia | modifica wikitesto]
Se u vegne cüggìu quande u nu l'è 'ncun möiu (quande u l'a in culûre verde ünifurme), u frütu da zizzua a l'a in güstu c'u se semeggia a quellu de inn-a mèia. Manimàn ch'u möia, u culure u vegne ciü scüu, a pélle a se fa rügusa e u sà manimàn ciü de dûse, finn-a semeggiäse a in datteru. Drentu u l'a in sûlu ossu, ch'u se semeggia a quellu de inn-a ôìva, che in t'a cuxinn-a persiann-a u se ciamma annab.

robotstxt: allowed

filter: keep


text:
Tanzania
Tanzania (nomme offiçiâ: Jamhuri ya Muungano wa Tanzania), stato de l'Africa çentro orientâ formou da l'union de Sansibar e Tanganicca in to 1964, a so capitâ a l'è Dòdòma. A çittæ ciü importante a resta però l'ex capitâ, Dar es Salaam.
Dimensciuin[Càngia | modifica wikitesto]
945.040 chilometri quadrati.
Confin[Càngia | modifica wikitesto]
A nord: Uganda, Lago Nyanza (ex Vittoria),Kenya; A est: Oçeano Indian; A sud: Mozambico; A ovest: Ruanda, Burundi, Lago Tanganica, Lago Nyassa (ex Malawi).
Lengua[Càngia | modifica wikitesto]
Swahili, Ingleise, ciü i dialetti indigeni.
Monæa[Càngia | modifica wikitesto]
Scellin tanzanian
Ordinamento[Càngia | modifica wikitesto]
Repübblica prescidensiale. O mandou do prescidente o düa çinque anni e o pö esse renuvou solo unna votta.
Economia[Càngia | modifica wikitesto]
Risorse forestali: cedro, ebano, canna de bambù; Agricoltüa: caffè,tè, coton, sisal, tabacco, acaxù, canna da süccou, piretro, cioi de ganœufano, cocco, bananne, ricin, cacavao; Allevamento: bovin, crave, pegue, volatili; Pesca: 340.000 tunnei de pescio (dato do 1988); Risorse mineraie: stagno, miga, carbon, fosfati, prie preziôse; Indüstria: süccou, papê, fertilizzanti, ciümento, raffinerie petrolifere,bïra, sigarette, savonifissi. Pe quante autosufficiente in te a produzion de alimenti, a Tanzania a l'aresta ün di paixi ciü povei ao mondo.


text:
San Zane Battista
Zane Batesto o Giambattista (gr. Ἰwάvvnς Baπtισtής, lat. Iohannes Baptista), santo.
Precursô de Gexo, o predica a converscion e l'amô do proscimo perché l'é vexin o regno di çê e o l'impartisce a-i discepoli o batteximo (onde o nommiagio) de converscion in remiscion de peccæ (Mattê 3, 2; Marco 1, 4). A nascita a l'é anonçiâ, e o nomme (ebr. Iĕhôḥānān "Yaweh o l'é propiçio") imposto da l'angeo Gabriele a-o vegio sacerdote Zaccaia ch'o perde a favella e o a riacquista a-a [çirconçixon]] do figgio, pe intonâ o Benedictus; quande a moæ Zabetta a l'é vixitâ da-a parente, Maia Vergine, o Zane o se scrolla into sen materno, sentindo vexin o Gexo (Luca 1, 5-25; 39-41; 57-80). E comme precursô apponto de lê, doppo o voto de nazireao e a vitta, probabilmente nomade, "inti deserti", o Zane, vestio d'un sgrœuzzo tesciuo de pei de cammello e d'una fascia (perizoma) de pelle in gio a-i scianchi, o commença in etæ matua a so predicaçion comme profeta (cfr., pe i particolæ da nascita, Sanson e Samuælo; pe a veste, Elia), con vivaxe critiche a-i Farisei e in preparaçion de l'avvento do Mescia. Fito s'arecœugge in gio a lê de folle e di discepoli: tra questi, Gexo, battezzao da-o Zane, o trœuva di seguaxi. Ma Erode Antipa o fa arrestâ Zane: segondo Flavio Gioxeppe (Ant. 18, 109-119), pe timô de rivozimenti popolæ (e o saiæ stæto amaççao subito), segondo i Vangeli scinottichi pe avei denonçiao (e ço o giustifichiæ o timô soviamençunao) e noççe incestuose e adurtie do tetrarca con Erodiade: onde l'odio de lê, che a-a figgia Salomè a fa domandâ a-o riluttante Erode, comme compenso pe avei dançao, a testa do Zane. Questi, da-a prexon de Macheronte, o l'aveiva mandao doi discepoli a interrogâ Gexo: "T'ê ti quello ch'o vegne ò gh'emmo da aspêtâne 'n âtro?" (Mattê 11, 2-19; Lucco 7, 18-33); atto diversamente interpretao da-i exegeti (dubbio aotentico de Zane ò mezo perché i discepoli se convinçessan da mescianitæ do Gexo?). Ma l'é noteive inti Vangeli a cua co-a quæ l'é sottoliniao che Zane o l'é o precursô de un ciu grande de lê ch'o battezziâ, no in ægoa, ma in Spiito Santo (e fœugo) ò in ægoa e Spiito Santo (Mattê 3, 11; Zane 1, 26-33); mentre Gexo a so votta o proclamma Zane o maggiô tra i nasciui de donna. Tuttavia, quarcun o credeiva che Gexo o no foise che Zane resciuscitao; quarche testo (specie do Quarto Vangelo) pâ alludde a un çerto antagonismo tra i seguaxi di doi: e gh'ea, ben ben di anni doppo a croxifiscion de Gexo, a-a dreitua a Efeso, çerti ch'aveivan riçevuo soltanto o "batteximo de Zane" (Atti 18, 24-25; 19, 1-5).


text:
Giulio Cesare
Gaio Giulio Cesare o Çesae, (lat. C. Iulius Caesar). - Generâ roman, triunviro, dittatô (Romma 100/102 - 44 a. C.).
Nasciúo da nobile famiggia romaña, o fu bandio da Scilla; o prestò servizio inte province de l'Axia Minô tra l'81 e o 78, o fu questô into 70, edile into 65, pontefixe mascimo into 63, pretô in Spagna into 62. A Romma into 60 a. Cesare o costituì o primmo triumvirato con Pompeo e Crasso. Console into 59, o conquistò a Gallia. Invitao da-o Senato a depoñe l'imperium, o marciò contra Pompeo into 49. Sconfiti i avversai in Spagna, o guágnò ascì a battaggia de Farsalo, in Tessaggia (48). Passao in Egitto, o debellò i pompeien in Africa a Tapso (46) e a Munda (45). Tornao a Romma, nominao dittatô, o fu amaççao inte una conzua o 15 março do 44 a. Cesare mentre o se açinzeiva a una spediçion militâ in Oriente.
Vitta e attivitæ[Càngia | modifica wikitesto]
I so nobili natæ son derivæ da l'appartenença a-a gens Iulia, mentre da so dæta de nascita no gh'è çerteçça. Nevo de Marrio e zenneo de Cinna, do quæ o l'aveiva sposao a figgia Cornelia, o fu misso a-o bando da Scilla. Se segnalò inte l'assedio de Mitilene e o parteçipò con Servilio a-a campagna contra i pirati into 78. Morto Scilla, o se misse in vista con di procesci clamooxi contra de notte personalitæ, da pœu o se recò a Rodi a studiâ retorica. O caze' prexonê di pirati, o fu liberao, e doppo aveili punii con un'aodaxe spediçion, o parteçipò a-a terça guæra mitridatica.
O l'appoggiò Pompeo (do quæ o divegne da pœu cognao, into 67, sposando a Pompea) e Crasso inta so œuvia de demoliçion da constituçion scillaña.
O fu questô in Spagna into 70, edile into 65, pontefixe mascimo into 63.
Avverso a l'oligarcia dominante da quæ o conosceiva ben, no sença ésine parteçipe lê mæximo, a coruçion e i dissensci e o desprexava l'incapaxitæ de governo, o no fu estranio a-i preparativi rivoluçionai de Catiliña, ma, prevedendone o fallimento, o se ne separò in tempo, pù çercando da pœu de sarvâ i conzuæ da-a peña de morte.
Into 62 fu pretô e into 61 propretô in Spagna dove o se inricchì a speize di sudditi no meno di âtri governatoî de quello tempo e o fu coscì in grao de pagâ i debiti di quæ lê ascì o l'ea oberao.
Inandiao ormai a vegnî un tra i ciu potenti ommi politichi de Romma, o s'accordò into 60 (o coscì díto primmo triunvirato) con doi maggiorenti i quæ pe e so ricchezze e pe o credito aquistao co-e so vittoie aspiavan a una supeioitæ che da di âtri ciu liggi a-e tradiçioin repubblicañe a l'ea contrastâ, Pompeo (o quæ o sposò a figgia de Cesare, Giulia) e Crasso. I trei dominon effettivamente, sciben che illegalmente, a repubbrica. Cesare o fu eletto console pe o 59. O feççe approvâ una lezze agraia ch'a l'ordenava a distribuçion de tære ancon disponibile.
Mediante un plebiscito o l'ebbe o comando militâ da Gallia Cisalpiña e de l'Illiigo, a-o quæ o Senato o l'azonse a Gallia Narbonense. Inta Gallia o l'intervegne subbito contro i Elveççi che menaççavan a provinça romaña, vinçendoli a Bibratte (58), e contro o prinçipe germanico Ariovisto, ch'o s'ea stabilio inta Gallia, costrenzendolo a ripassâ o Ren. Into 57 o vinse i Nervi e o sottomisse o paise di Belgi. Into 56 o sottomisse i Veneti de l'Armoega e mentre o so lœugotenente Publio Crasso, figgio do triunviro, o l'occupava l'Aquitania, o sconfisse i Moin e i Menapi, portando a termine l'occupaçion do Belgio. Into 55 o disperse i Tentei e i Uxipeti, e pe compî un'açion dimostrativa contro i so alliæ o feççe costruî un ponte in sce-o Ren, o traversò o sciumme, o devastò o paise di Scigambri e quello di Ubi. O se voze' quindi a-a Britannia organizzando doe spediçioin into 55 e into 54 ma o trovò fea rescistença. Tornao in Gallia, o dovette frontezzâ e agitaçioin organizzæ specialmente da Ambiorixe, cappo di Eburoin, e contro de lê o dovette condue una guerriggia sfibrante e sterile. A rebellion a razonse o so curmine into 52, sotta a guidda de Verçinzetorixe. Cesare o preize Avaigo, o fallì davanti a Gergovia, ma doppo avei costreito Verçinzetorixe a rifugiâse a Alexia, o ghe l'ascidiò e mediante un'açion militâ genialiscima o-o vinse e o mandò prexonê a Romma. Quindi, con di açioin risolutive contra i poppoli no ancon sozzovæ, o compì l'œuvia de conquista da Gallia.
O triunvirato con Pompeo e Crasso, rinnovao inte l'accordio de Lucca (56), o s'ea desfæto co-a morte de Crasso (53), e Pompeo, approfittando de l'assença de Cesare, o l'ea de fæto o padron de Romma. Quande Cesare, a-a fin da guæra gallica, o poze a candidatua a-o consolato, Pompeo o preteize che Cesare o foise presente a Romma doppo avei deposto l'imperium. Cesare, ch'o no voeiva mettise in tâ moddo a-a mercè de Pompeo, o se preparò a-o conflito armao. Deciarao nemigo pubbrico, o varcò a-o Rubicon o confin de l'Italia (zenn. 49), violando a lezze ch'a vietava a presença in Italia di magistræ investii de imperium provinciâ. In sostança, Cesare o voeiva avei sotta man e so fedele legioin inte l'atto de fáse defei o consolato, mentre ço no poeiva êse consentio da Pompeo o quæ, pù voendo primmezzâ int'o stato, o tegniva lontañe inta Spagna e so legioin e o l'amiava coscì a aseguáse una specie de prinçipato legâ che molti oligarchichi ean propensci a aççettâ.
Ma appunto pe questo o se trovò in Italia dezarmao de fronte a Cesare. Questi co-ina legion o l'avançò con tanta rapiditæ che Pompeo o vidde imposcibile ogni rescistença e o se retiò in Grecia. Occupâ Romma e l'Italia, Cesare o conquistò l'alliâ Marseggia che, fedele a-o Senato, a gh'aveiva refiao obbediença, o domò in Spagna e legioin de Pompeo comandæ da Afranio e Petreio. O se vóze' quindi contra o Pompeo ch'o l'aveiva organizzao in Oriente un esercito noteive, ma no agguerrio e omogeneo comme quello de Cesare; no l'è quindi maaveggia se doppo alterne vexende o Cesare riportò in sce-o Pompeo a decixiva vittoia de Farsalo (48); Pompeo fu da pœu assascinao in Egitto dove o l'aveiva çercao scampo. Recaose a Lusciandria, Cesare o pose in sce-o trono de Egitto Cleopatra, o vinse Farnaxe II into gio de 5 giorni (veni vidi vici) presso Zela (47). Lasciao in Italia magister equitum Marco Antogno, o sbarcò in Africa dove i Pompeien, alliæse a Giuba I de Numidia, se mostravan menaççoxi e nonostante l'infeioitæ de forçe o-i vinse a Tapso (46): Labien, ex cesarian, e i figgi de Pompeo fuzzin in Spagna; i maggioî esponenti da façion e Giuba perin, Caton o se desse a morte. A Munda (45) o sconfisse Gneo Pompeo, figgio do Grande.
Padron ormai do stato, o l'atteize con ecceçionâ sagaxa e energia a riordinâ a cosa pubbrica e, sorvetutto, a consolidâ int'o mæximo tempo l'aotoritæ centrâ e i aotonomie locæ. Doppo a battaggia de Farsalo o l'ebbe a dittatua a tempo indeterminao, o consolato pe 5 anni, a poistæ tribuniçia a vitta, pe trei anni o tègne a praefectura morum, doppo a vittoia de Munda o riçeve' da-o Senato o tittolo de imperator: questa somma de poei civî e militæ a configurava o so governo comme una monarchia. O riordinò o stato co-ina serie de lezze, o completò a so posta o Senato, o dedusse de colonie, o distribuì de tære a-i so veteren, o riformò o calendaio, o disegnò di aodaxi progetti urbanisteghi in Romma. Dexidioso de paxificâ i añimi, o l'amnistiò i nemighi; o l'adottò Ottavio, o futúo Aogusto. Quæ che foisan i so concetti definitivi in sce-e forme da dâ a-o so governo, çerto l'è, e a nisciun sfuzziva, ch'o l'intendeiva conservâ e trasmette a un successô a pinezza de l'aotoritæ ch'a l'ea inte so moen. E questo spiega o contrasto into quæ se trovavan con lê tutti quelli, e ean tanti, che pe di motivi diversci arestavan attaccæ a-a tradiçion da libertæ repubbricaña.
Formaase una conzua de circa 60 senatoî, capezzæ da Bruto e da Cascio, o fu amaççao con 23 corpi de pugnâ inta Curia Pompeia davanti a-a statua de Pompeo a-e ide de março do 44 a. C.
Ma se molti di disegni de Cesare perin con lê, una gran parte da so œuvia a ghe sopravisse: ançitutto a concescion da çittadinança a-i Transpaden, pe-a quæ l'Italia into senso politico a razonse effettivamente o confin di Arpe, da pœu a conquista da Gallia e l'inandio a-a piña integraçion di Galli into mondo Roman (pres., esercito, vitta pubbrica), ch'o feççe de questo paise un centro e un baluardo da civiltæ latiña. Infin co-a rapiditæ, arditezza, organixitæ da so œuvia de legislaçion e de governo, o mostrò i vantaggi che poeiva avei Romma da l'aboliçion de l'oligarchia senatoia a-a quæ se doveiva o magoverno do quæ soffrivan a çittæ e l'Impeo, e in tâ moddo o l'axeivoò a-o so erede e successô Ottavian a via ch'a-o condusse a-o prinçipato.
O so retræto o n'è noto segge da-e monæe, segge da de teste marmoie (Pisa, Camposanto, Vatican, Berlin, Nappoli, Castello de Agliè), e da-a statua loricâ into Paaxo Senatoio a Romma; tutte presentan un volto magro, ossúo, con inçipiente calviçie, sbarbao. A figua de Cesare a l'ha inspiao numeroxi artisti e di œuvie d'arte d'ogni tempo, specie de tiatro.
Œuvie[Càngia | modifica wikitesto]
Cesare o fu ascì eccellente scritô, libero da modelli, guidao solo da-o so genio. Se cittan do Cesare zoeno un poemetto Laudes Herculis, una tragedia Oedipus, di âtre poexie legge; ciu tardi (46 a. C.), durante a marcia da Romma a Munda o compose un poemetto d'imprescioin de viægio: iter. O l'arecugette ascì di moddi de dî argui (Dicta ò Apophthegmata). De l'oratoia, tutta politica, de Cesare, ben ammirâ da-i so contemporanei e esaltâ da Çiçion mæximo e doppo da Quintilian e âtri, no resta ninte. O s'occupò ascì de teorie lenguisteghe into trattao De analogia, do 54, dedicao a Çiçion, in doi libbri; o ghe mostrava che base de ogni eloquença a l'è a çernia de paole e che bezœugna fuzzî e paole insolite; prinçipio baxilâ n'ea a ratio, l'analogia di Lusciandrin. Importante doveiva êse l'Anticato, finta oraçion giudiziaia in risposta a-o panegiico de Ciceron pe Caton morto. De lettie de Cesare gh'emmo solo di sazzi inta colleçion de lettie çiçioniañe: brevi, limpide, concise. Grave sorvetutto l'è a perdia de relaçioin a-o Senato in sce-e operaçioin inta Gallia. I Commentarii de bello Gallico, composti rapidamente inte l'inverno 52-51, e quelli de bello civili dovieivan êse, comme dixe a paola commentari, sencia arecugeita de materiâ pe storichi e poeti futui; ma za o Ciceron giudicandoli da-o punto de vista lettiaio, o i dixeiva nudi, recti, venusti, azonzendo che Cesare o l'aveiva levao a-o futúo storico a poscibilitæ de raccontâ quelli fæti megio de lê. O carattere eviddentemente apologetico de quelli o rende necessaie de riserve in sce-a veitæ do contegnúo, specialmente pe i Commentarii de bello civili. O Bellum Gallicum o dà in 7 libbri o racconto di anni de guæra da-o 58 a-o 52: da-a spediçion contro i Elveççi scin a-a vittoia definitiva. O Bellum Civile in trei libbri o dà o racconto di fæti da-o 49 a-o 48: da-o Rubicon a Lusciandria. Di ofiçiæ de Cesare completon l'œuvia: Aulo Irzio o scrisse un ottavo libbro do Bellum Gallicum comprendente i avvegnimenti do 51 e do 50, sforçandose de seguî int'o scrive a mainea de Cesare; no lontan da lê (e segondo i ciu, aoa, da identificase con lê) l'è l'aotô do primmo di trei scriti in continuaçion do Bellum Civile contegninti i eventi de guæra di anni 47, 46, e 45: Bellum Alexandrinum, Bellum Africanum, Bellum Hispaniense (incompleto). I aotoî di âtri doi, ignoti, son ben infeioî pe prexi de lengua e de stile.


text:
Minerva
Minerva a l' è unna antiga divinitæ italica, passä a Romma probabilmente attraverso i Etrüschi, successivamente identificä con l' Atena di Greci. A componeiva a Triade Capitolinna insemme con Giove e Giunon; questa trinitæ a l' ea venerä no solo in to tempio a lë dedicou in sce o Campidoglio de Romma ma in te tütti i Capitolia spanteghæ in gio pe l' impero.
Minerva a l' è a Dea da sapiensa, dell' intelligensa e dell' inzegno. In origine a l' ea solamente a protettriçe di artigien e de attivitæ industriali, da tescitüa e da filatüa, ma poi anche di meistri de scöa e de atre corporasioin. L' influensa greca a l' è poi andeta attribuindoghe e caratteristighe de divinitæ bellicosa e garante da libertæ çittadinna. Ciceron defæti o ghe dixe custos urbis. Comme Diana, Minerva a no se maia e a mantegne a verginitæ. O giorno 19 de Marso con a festa dîta Quinquatrus se celebrava Minerva insemme a Marte.
L' iconografia[Càngia | modifica wikitesto]
In epoca etrüsca Minerva a vegne rappresentä segundo o modello de Atena, con de modifiche de poca importansa in to costümme. Anche l' arte romana a l' ha continuou a seguï a tradisionale raffigurasion greca de Atena, che a l' aveiva avüo a ciü grande esprescion con a famosa statua crisoelefantinna de Fidia.


text:
Archimedde
Archimede (gr. ᾿Apxιuήδnς, lat. Archimedes)matematico e fixico siracusan (Siracusa 287 - 212 a. C.).
O l'é stæto un di ciu gren matematichi de l'antighitæ. Probabilmente allevo de Euclide, o compì foscia un viægio in Egitto, studiando a Lusciandria; o tornò da pœu a Siracusa, dove o scrisse a ciu gran parte de so œuvie. Chì o moì, amaççao, se dixe, da un sordatto roman into sacco da çittæ (212 a. C.), alliâ de Cartagine; e a-a difeisa de Siracusa se dixe che Archimede o cooperesse con di geniæ ritrovæ scientifichi e macchine de guæra ("spegi ustoi", etc.). A lezendia a vœu che o sordatto o gh'inzonzesse ciu votte de seguîlo da-o console; che Archimede, assorto in te un calcolo, o no o stesse a sentî e che o sordatto alloa, irao, o-o trafizzesse.
I œuvie de Archimede, a quanto pâ, no fun mai arecugeite in te un corpo unico; varie de queste scenton fin da-i tempi antighi; arcuñe fun tradute in latin into Medioevo; into Renascimento, riçercæ attivamente, fun pubblicæ segge in verscioin (Federico Commandino, 1558) segge into testo grego (Baxilea 1544) e diligentemente studiæ da quelli che fun i incomençatoî e costruttoî do calcolo infiniteximâ, ch'o pâ quindi, in te un çerto senso, comme a logica continuaçion di studdi de Archimede (pe quante i metodi infiniteximæ dœuviæ da Archimede, contegnui into Mettodo, foisan a liatri sconosciui).
E prinçipæ œuvie matematiche de Archimede che n'en pervegnue son:
1) Quadratua da parabola: in questa l'Archimede o dimostra con vari metodi che "l'area do segmento parabolico a vâ 2/3 de l'area do triangolo circoscrito ch'o g'ha un lao coincidente co-a corda".
2) Da sfea e do cilindro, in 2 libbri: into primmo libbro se dà l'area da superfiçie sferica e o volumme da sfea, into segondo libbro son affrontæ di argomenti ciu diffiçili; l'é pres. risolto o problema (de terço grao) de "taggiâ una sfea inte doe parte con un cian, in moddo che i doi segmenti da sfea seggian tra lô inte un rapporto dæto".
3) De spiræ, in ta quæ Archimede o dà pe a primma votta una definiçion de moto rettilinio uniforme, de moto circolâ uniforme e da so compoxiçion.
4) Di conoidi e di sferoidi: area de l'ellisse, volumme de l'ellissoide e do paraboloide riondo.
5) Mezua do circolo: a contegne a primma determinaçion do valô de π, rapporto tra e longheççe de una circonferença e do so diametro.
6) L'ainaio, in ta quæ Archimede o se propon de contâ o numero di gren d'æña che impieivan una sfea avente pe centro o Sô e zonzente scin a-e stelle fisse; in quest'œuvia Archimede, pe-o primmo, o l'ha tentao una determinaçion do diametro do disco solâ trovando, con un inzegnoxiscimo mettodo, che "o diametro do Sô o l'é meno de 90°/164 e o l'é ciu de 90°/200", l'é, saiv'a dî, compreiso tra 33′ e 27′:. in effetti o diametro angolâ do sô o varia tra 32′ 36″ (a-o perigeo, primmi de zenâ) e 31′32″ (a l'apogeo, primmi de luggio).
7) o Metodo (ò "Inandiamento"), scoverto into 1906 da J. H. Heiberg in te un manoscrito de Costantinopoli do sec. 10°: importantiscimo perché, mentre inte precedente œuvie Archimede o dœuvia sempre di procedimenti dimostrativi rigoroxi (in genere dimostraçioin pe assurdo), che no svelan i "mezi de scoverta" (metodi euristeghi) da lê adœuviæ in realtæ inta riçerca, o Metodo o ne rivela che Archimede o dœuviava inte so riçerche un veo e proprio procedimento de "integraçion", saiv'a dî de suddivixon, pres., de un'area, in te di infinii segmenti ò de un volumme in te di infinie superfiçie ciañe soviaposte, in tutto scimmili a-o mettodo di indivixibili de Bonaventura Cavalieri. In Archimede o metodo o l'aveiva aspetto meccanico, in quante e figue (pres., ciañe) vegnivan inmaginæ pesanti, decomposte in striscette pesanti concentrabili into proprio baricentro. Comme metodo dimostrativo Archimede o dœuviava quello de esaostion, ideao da Eudosso.
Partindo da premesse çerte, con procedimento deduttivo a-a mainea de Euclide, Archimede o pose, in forma aotonoma ciæa e rigorosa, i fondamenti da statica e de l'idrostatica (prinçipio da leva, a propoxito do quæ se sole attribuî a Archimede a frase "dæme un punto d'appoggio e sollevió o mondo"; spinta idrostatica, v. oltre). a Archimede l'é dovua a noçion de peiso specifico e, pâ, l'ideaçion de l'areometro. O l'nventò o paranco, a via sença fin e a coclea (ò via de Archimede).
▭ Prinçipio de Archimede: un corpo immerso in te un fluido in quete o l'é soggetto a una força diretta verso l'âto (spinta de Archimede) dovua a-e prescioin eserçitæ in sce-o corpo da-o fluido, pâ a-o peiso do fluido mesciao e applicâ into centro de gravitæ de quest'urtimo. Indicæ con pc e pl a denscitæ do corpo e quella do liquido, con g l'acceleraçion de gravitæ, con V o volumme do corpo, questo o l'é sottoposto complescivamente a-a força F = V(pc − pl)g.
▭ Bança de Archimede: dispoxitivo, dîto ascì bança idrostatica, anallogo a una bança ordinaia, ch'a serve a mezuâ a spinta de Archimede che un corpo o riçeive se immerso inte un fluido e quindi a mezuâ ascì a denscitæ do corpo relativamente a-o fluido ò, se questa a l'é nota, o volumme do corpo in question.
▭ Postulao de Archimede (ò de Eudosso-Archimede): dæti doi segmenti qualunque a, b, tæ che a ‹ b, existe un murtiplo na de a pe-o quæ o l'é na > b; o postulao o l'é indipendente da-i precedenti, inta sistemaçion dæta da David Hilbert a l'asciomatica euclidea.


text:
Barçellonn-a
Barçellonn-a (spagnòllo e catalàn: "Barcelona") a l'è a capitâ da Comûnitæ Outònoma de Catalogna e d'a provinsa de Barçellonn-a, a-o nòrd-òvest de Spagna.
A s'attrêuva inscia costa d'o Mâ Mediterraneo, 120 km a-o sûd d'i monti Pirenei, inscie 'na cianûa limitä da-o mâ (a est), da-a Serra de Collserola (a òvest), o sciûmme Llobregat (a sûd) e o sciûmme Besós (a nòrd).
Con 'na popolassiôn de 1.605.602 abitanti (2006), Barçellonn-a a l'è a çittæ spagnòlla ciû popolä e a déxima d'a Comunitæ Europea.


text:
Stati de l'America do Sud
Naçioin de l'America do Sud[Càngia | modifica wikitesto]
Stati co l'independença[Càngia | modifica wikitesto]
Ancheu l'America do Sud a l'è compòsta de dozze paixi independenti (tra parentexi a capitâ):
- Argentinn-a (Buenos Aires)
- Bolivia (La Paz)
- Braxî (Braxillia)
- Cile (Santiago do Cile)
- Colombia (Santa Fé de Bogotá)
- Ecuadòr (Quito)
- Guyana ( Georgetown)
- Paraguay (Asunciòn)
- Perù (Limma)
- Suriname (Paramaribo)
- Uruguay (Montevideo)
- Venezuela (Caracas)
Domini d'ätri paixi, territoi sensa indipendença[Càngia | modifica wikitesto]
Tra parentexi a naçion da quæ dependan
- Isoe Falkland (Regno Unïo), dïte Malvinas ascì
- Guayana Françèise (Fransa)
- Geòrgia do Sud e isoe Sandwich meridionæ (Regno Unïo)


text:
Manuel Belgrano
Manuel Belgrano (Buenos Aires, 3 zûgno 1770 – 20 zûgno 1820) o l'è stæto un intelettuâle, avocâto, economista, polìtico e militâre argentin, ch'o l'à partiçipòu a-a Goæra d'Indipendensa d'e Provinse Unîe do Río de la Plata vinçendo di importante battagge.
Biografîa[Càngia | modifica wikitesto]
O se ciammâva Manuel José Joaquín del Corazón de Jesús Belgrano, e o l'è famozo comme eröe de l'indipendensa e creatô da bandêa argentinn-a.
Tra 1786 e 1793 o l'à studiòu o drîto a Salamanca, piggiando a medaggia d'öu. Gran cattòlico, o l'à avûo o permisso do Vatican de lêze di libbri proibii in quello tempo.
De ritorno into Río de la Plata, in 1794 o l'è stæto nominòu Segretâio do Consulato de Buenos Aires (1794-1810). O l'è stæto contro e Invaxioìn Ingleixi (1806 e 1807).
Diventòu indipendentista, o l'è stæto un di prinçipæ cappi da Revolusion do Mazzo do 1810, faxendo parte do primmo governo nativo, o futûo governo argentin.
O l'è stæto o cappo de l'Esercito do Nòrd contro i spagnòlli de l'Ato Perú e o l'à organizòu a campagna do Paraguay. O l'à anche comandòu l'eroico esodo do pòpolo de Jujuy (Éxodo Jujeño), importantìscimo pe a liberaçion do nòrd, e o l'à partiçipòu a de battagge comme Campichuelo, Paraguarí, Tacuarí, Las Piedras, Tucumán, Salta, Vilcapugio e Ayohúma.
A 50 anni, a Buenos Aires, o l'è mòrto da 'n edema, in povertæ e ascordòu da-o governo naçionâ.
Creassion da Bandêa Argentinn-a[Càngia | modifica wikitesto]
Manuel Belgrano o l'e stæto o creatô da bandêa argentinn-a into 1812. O l'à dizegnâ co-i coî da coccarda (escarapela) naçionâ, çeleste e gianca, mentre o stâva inscie rive do sciumme Paraná inta provinsa de Santa Fe.
A l'è stæta issâ pe a primma vòtta o 27 frevâ 1812 inta çittæ de Rosario, donde gh'è o Monumento a-a Bandêa Argentinn-a.
Famiggia e relassion co-a Liguria[Càngia | modifica wikitesto]
Sêu poæ Domenico o l'êa lìgure, nasciûo a Ineja, emigròu a-o Río de la Plata into 1751, e o gh'aiva comme primmo cognomme Peri -ciù târdi ispanisòu in Pérez-, scibben ch'o l'avesse adottòu quello de Belgrano, segondo a tradiçion, perche o produxeiva de l'eçelente gran.
Invece sêu moæ a l'êa argentinn-a, nasciûa inta çittæ de Santiago del Estero, into nòrd-òvest do Pàize.
Manuel Belgrano, inte 'na léttia a sêu poæ scrîta da-a Spagna quande o studiâva inte l'Universcitæ de Salamanca, o ghe dîxe: "Anchêu l'è vegnùo un gruppo de nòstri compaizen, e gh'ò posciûo parlâ zeneize dòpo tanto tempo che parlo solo spagnòllo".
Veddi ascì:
- A vôxe "Argentinn-a", dove gh'è ciù informassion inta seçion "Stöja".


text:
Sudafrica
Nomme ûffiçiâ: Republic of South Africa, stato de l'Africa meridionâ.
O Sudafrica o g'ha trei capitæ, a legislatìä a l'è Çittæ do Capo, quella amministratìa a l'è Pretoria e quella giûdiçiâja Bloemfontein.
O l'è a primma potensa econommica do continente african e de sovente a s'a scitûa tra i paixi svilûppæ do mondo.
O g'ha 'na sûperfiçie de 1.219.912 km2, e 'na popolassion totâle de 44.187.637 abitanti, con 'na denscitæ de 36 ab/km2.
O l'è indipendente da o Regno Unïo da o 1910, e e lengua ûffiçiæ son l'afrikaans e l'ingleise, e âtre comme Ndebele, Sesotho, Swazi, Tsonga, Tswana, Venda, Xhosa e Zulu.


text:
Onfale
Onfale, Omfale in greco a l' è un personaggio da mitologia greca. Reginna da Lidia, a l' ea figgia do sciümme Iardane ( o Iardano ). Segundo a lezzenda Onfale a l' aveiva fæto scciavo Eracle ( l 'Ercole di Romani ), indossando a pelle de leon dell' eroe e döviando o sö bacco. A Eracle restava da fiä a lanna e fä atri travaggi femminili. A scciavitü de Eracle a saieiva düä trei anni, in ti quali Onfale a generava con læ quattro figgi: Illo, Agelao, Lamo e Tirseno ( quest' ürtimo segundo quarchedün o se saieva ciammou Tirreno ). O personaggio de Onfale o l' ha ispirou parecchi artisti: zà in epoca clascica, greca e romana, se conosce de sö statue, de quali unna bella a l' è de marmo, de epoca imperiale, e a se conserva in ti magazzin di Musei Vatichen. Successivamente ricordemmo i dipinti de Rubens, de Tischbein, de Andrea Casali, de François Lemoine, de Giovan Francesco Romanelli. Fra i poeti che han trattou o mito de Onfale ricordemmo Stazio e, successivamente Poliziano e Torquato Tasso in ta sö celeberrima Gerusalemme Liberä.


text:
Lengua cineise
A lengua cineise (汉语/漢語, pinyin: Hànyǔ; 中文, pinyin: Zhōngwén) a pêu esse consciderâ comme lengua oppûre comme famiggia de lengue.
A l'è inte 'sto segondo câxo ûnn-e de doe divixoin de lengue sino-tibetann-e.
Çirca 1.200 millioîn de personn-e g'han comme lengua nativa quarche variante da lengua cineise: solo o mandarìn o g'ha çirca 885 millioîn de parlanti nativi, o ciû nûmeroso tra tûtte e lengue do mondo.
O se pârla in Cinn-a, Scingapô, Macao, Hong Kong, Malaysia, Indonexia, Myanmar, Thailandia, Camboggia, Filippinn-e, Taiwan, Stati Ûnîi (Hawaï, California) e tanti âtri pòsti.


text:
Papê
Papê (da-o latin papyrus, ch'o ven da-o grego πάπupoς), produto industriâ fabbricao con de sostançe fibrose despægie, redúte in pasta umida e quindi in fœuggi sottî e flescibili pe varri uxi, specce pe scrivighe, stampâghe ò fasciâ.
Indiçe
Cenni storichi[Càngia | modifica wikitesto]
O papê o l'ea za fabbricao in Ciña, a quante se sa, into 2° sec. a.C. A conoscença di procesci de fabbricaçion a passò inta Corea into 7° sec. d.C. e de chì into Giapon, estendendose into seccolo seguente inte tutto l’Oriente e da pœu, a œuvia di Arabi, inte l'Africa settentrionâ, in Spagna e in Seçilia, d'onde proven o primmo documento œüropeo in sce papê do 1109 (lettia da contessa Adelaide); verso o 1150 a l'ea attiva una cartea inta çittæ spagnolla de Xàtiva. In Italia s'ha notiççia de una cartea ch'a fonçionava presso Bologna, in sce-o Ren, primma do 1200, pe œuvia do meistro Poleize da Fabrian, çittæ ch'a vègne (da-a segonda meitæ do 13° sec.) e a l'arestò a longo o centro da produçion papiæa italiaña. Impulso grandiscimo ebbe l’industria papiâ con l’invençion da stampa, ch'a n'accrebbe enormemente o consummo. A fabbricaçion meccanica do papê a fu introduta da L.N. Robert, inventô da macchina continnua in cian, e squæxi contemporaniamente da M. Leistenschneider, inventô de quella ‘in tondo’, in sce-o finî do 18° seccolo.
Fabbricaçion e allestimento[Càngia | modifica wikitesto]
Mateie primme[Càngia | modifica wikitesto]
E mateie primme dœuviæ pe preparâ o papê vegnan distinte in fibroze e no fibrose: e primme forman o feltro de fibbre intreççæ, e segonde conferiscian a queste de particolæ proprietæ (cô, peizo, superfiçie liscia ec.). E mateie fibrose son constituie da-e coscì díte paste de legno (çelluloza) che pœuan êse: chimiche (çelluloza praticamente pua), meccaniche (legno sfibrao) e semichimiche (con caratteristeghe intermedie fra e doe precedente).
E mateie primme fibrose despægie da-e paste de legno aoa mençunæ, son costituie da: a) straççe de coton, lin, canneva, iuta ec.; primma de l'impiego queste straççe subiscian una çernia, da pœu son fæte a tochetin e ‘cœutte’ in aotoclave in prezença de soluçioin diluie de alcali (caçiña, soda ec.) che agiscian da sgrassanti e da decoloranti; o produto da cottua appeña scaregao da-e aotoclave o ven sfiarsoao (in olandeixi ec.) in moddo da dâ una sospenscion de fibbre ch'a pœu êse urteriormente ingianchîa; b) papê de ricuppero (papê riciclao), costituio da retaggi, da papê da maxei ec.; in questo caxo ascì se procede a un trattamento con alcali in aotoclave, pe asportâ o bruttô, a colla, l’inciostro ec., e o produto o ven da pœu sfibrao in olandeixi e eventualmente urteriormente decolorao. Otr'a ço, comme materiâ fibrozo pe papê, se pœu dœuviâ de fibre artifiçiæ scintettiche, segge azonzendole in quantitæ do 10-20% a-i normæ impasti fibroxi de produti çelluloxichi segge preparando di impasti formæ soo che da de fibbre scintetiche ò artifiçiæ. Tæ fibbre devan êse ‘fibrillabile’, in grao saiv'a dî de formâ un fœuggio papiâ pe effetto de l'aotocoexon; in caxo contraio receddan l’azonta de sostançe ligante. Queste despæge mateie primme, ò meze paste, doppo un eventuâ urteiô trattamento de decoloaçion vegnan fra lô mescciæ in rapporti despægi a segonda di tipi de papê da prodúe e de so carateristeghe; o produto risurtante o ven da pœu sottoposto a raffinaçion, saiv'a dî desfæto e sfibrao con di procedimenti che conferiscian a-e fibre una mao flescibilitæ e consentan d'ótegnî da queste di papê ciu compatti, meno poroxi e meccanicamente ciu rescistenti. A-a sospenscion de fibre coscì preparæ son addiçionæ i componenti no fibroxi constituii da di materiæ de carega, ò careghe (caolin, tarco, carbonato de caço, sorfato de caço ò de bario ec.), che dan a-o produto ciu gianchixe, n'amegiôan l’attitudine a riçeive a stampa ec., da di materiæ collanti (colofonia ciu ò meno savonificâ, gelatiña, cazeiña ec.), che confeiscan una rescistença a-a penetraçion de l'inciostro, da di coloranti pe impartî e coloraçioin vosciue, da di sgiancanti ottichi, da di additivi pe incrementâ a rescistença a umido do papê. E careghe, i collanti, i coloranti pœuan ascì êse applicæ in sce-a superfiççie do fœuggio de papê za formao.
Processo de fabbricaçion[Càngia | modifica wikitesto]
A fabbricaçion do papê a segue un processo continno realizzao pe mezo de macchine (ciammæ appunto macchine continnoe ) distinte in macchine continue "in cian" e "in tondo". Inte macchine continue in cian, a sospenscion da mateia primma a ven versâ in strato sottî, de spessô uniforme, in sce una teia metallica sença fin ch'a-a libera da l'ægoa pe schiœuia e pe aspiaçion e a-a cede, redúta a una banda umida continnoa, a un feltro ch'o-a porta a passâ fra despægie cobbie de cilindri pressadoî e esciccatoî i quæ elimminan l’ægoa da-o fœuggio, i primmi pe spremitua e i âtri mediante o calô da superfiçie; a-a fin o fœuggio o ven ingugeito a de gren bobiñe. A largheçça e a veloçitæ de macchine continnoe son anæte sempre aomentando: e primme gh'aivan a largheçça de circa 1 m e favan pochi metri de banda a-o menúto. E macchine moderne pœuan arrivâ a 10 m de largheçça e a veloçitæ de produçion de circa 1500 m/min, co-ina produçion diaia ch'a pœu êse de l'orde de de çentanæa de tonnei. A macchina in tondo a difeisce da quella ciaña inta formaçion iniçiâ do fœuggio: de fæto a pasta a l'è prelevâ da un cilindro coverto de teia metallica o quæ o gia pe meitæ immerso inta tiña, da-a quæ o soleva un sœu de pasta, aderente a-a so superfiççie, che da pœu o ven destaccao e transfeio in sce di feltri compindo un percorso anallogo a quello ch'o fa inte l'âtra macchina. O scistema, za dœuviao pe a produçion de di tipi ben fin de papê e con di boin effetti de filigraña, ancœu o l'è dœuviao sorvetutto pe a fabbricaçion di cartoin. Pe çerti uxi o papê o l'è dœuviao comm'o sciorte da-a macchina continnoa (prez., pe tanti papê da imballaggio), ma in genere o papê o l'ha da subî un ò ciu trattamenti supplementæ (allestimento): lucidatua, satinatua, teiatua, gofratua, rigatua, taggio inte di formati stabilii.
Allestimento[Càngia | modifica wikitesto]
L’allestimento do papê o se pœu fâ in rolò ò in fœuggio, con ò sença calandratua. E opiaçioin fondamentæ de l'allestimento do papê in rotoli conscistan inte 'n controllo da banda de papê produta da-a macchina continnoa, into refiâne i bordi e into taggio in strisce de largheçça prestabilia mediante di cotelli circolæ. Se o papê o dev'êse calandrao, pe rendine a superfiçie perfettamente liscia a-o scopo de façilitâ segge a scritua segge a stampa, o vegne primma inumidio, e da pœu inviao a-a calandra, formâ da ciu cilindri a asse orizzontâ, sovrapposti, âternæ, metallichi ò rivestii in cartalaña, passando fra i quæ a banda de papê a l'aquista o grao vosciuo de lucido pe o contatto co-a so superfiçie (pœuan ascì êse rescádæ mediante circolaçion de vapô). Ançiché in rolli, o papê, calandrao ò patinao, o pœu êse confeçionao in fœuggi; a banda a ven retaggiâ a mezua e i fœuggi, controllæ e contæ, recugeiti in ríxime.
Impatto ambientâ[Càngia | modifica wikitesto]
A partî da-i anni 1990 molti interventi son stæti approntæ pe sostegnî l’industria do papê in termini de impatto ambientâ e de gestion de risorse materiæ e energetiche. Questi son stæti prinçipalmente finalizzæ a minimizzâ o consummo de l'ægoa attraverso l’ottimizzaçion di cicli produtivi (prez., in Italia o settô papiâ tra o 1970 e o 2000 o l'ha redúto o consummo idrico do 15% nonostante o conscistente aomento da produçion de papê); diminuî a capaçitæ inquinante inti procesci de produçion de paste de papê, amegioando l’effixença de utilizzo de mateie primme e di aoxiliæ; redue i refúi produti durante tutte e faze do ciclo de vitta do papê e do carton, con aomento do tascio de riciclo; risparmiâ energia.
Clascificaçion e formati[Càngia | modifica wikitesto]
A clascificaçion do papê a pœu êse fæta in baze a-o cô, a l'incollatua, a-o spessô, a-a rescistença a-a traçion e a-o streppo, a-a massa pe unitæ de superfiçie (grammatua: scin a 30 g/m2 s'ha e veliñe , da 30 a 150 quelli propriamente dîti, da 150 a 400 g/m2 e a-o de la di 400 g/m2 i cartoin ), a-o formato (se in fœuggi: mezua di læti; se in bobiña: largheçça da bobiña), a-a trappettatua, a-a filigraña. In relaçion a-e mateie primme dœuviæ i papê se clascifican in: fin, se fabbricæ con di materiæ fibroxi çernui, comme straççe e çelluloza; mezofin , se fabbricæ con de paste mescce; andanti, se a mateia de base a l'è a pasta de legno. Pe l’uzo a-o quæ son destinæ se distingoe: papê da imprescion, da scrive, da dizegno, da stampa, tutti in nomioxiscime varietæ; cartasciughe; papê da fasciâ, pe imballo, pe coertiñe, pe involucri de sostançe alimentæ ec.; papê speciæ, papê pe valoî, papê patinæ, metallizzæ, œuiæ, pergamenæ.
Inta gran parte di paixi i fœuggi de papê g'han de dimenscioin unificæ; in Itallia i formæ unificæ ciu comun son quelli da coscì díta ‘serie A’ . A dimenscion minô de un formato a l'è pâ a-a maggiô do succescivo, mentre a dimenscion maggiô de un formato a l'è circa o doggio da minô do succescivo; pertanto l’area de ciascun formato a l'è o doggio de quella do formato succescivo (in millimetri: A0 = 840×1188; A1 = 594×840; A2 = 420×594; A3 = 297×420; A4 = 210×297; A5 = 148×210; A6 = 105×148). Existe ascì âtre doe serie de formati (B e C), a l'uzo impiegæ pe buste ò cartelle.


text:
Ballilla
Sò ri paeixi onde voî seì nasciûi,
Sò dive chi è Martin , chi è Çeprian;
Se un de voî âtri fa fœura l'anghilla
Sò dî se l'è ro Gioppo o pù Ballilla:
Zan'Agostin Gastadi, Ra Gerusalemme deliverâ, XX,18
Ballilla, o Balilla, o l'è o nomiagio atribuio pe tradiçion a-o garçon de Portoia che , criando "Che l'inçe?" o 5 de dexembre do 1746 o tiò a primma sasciâ ch'a l'inandiò a solevaçion popolâ contra e truppe d'ócupaçion aostro-piemonteize.
A tradiçion popolâ do sestê de Portoia a l'identiffica o figiœu con Gian Batista Perasso, figgio de Antogno Maja, tenzao de sæa e de Maja Antogna Parodi, nasciuo a Zena inta parocchia de San Steva o 26 ottobre 1735, spozao o 3 luggio 1753 con Maja Françesca Contiña, da-a quæ o l'ebbe nœuve figgi, conso de l'arte di tenzoei de sæa into 1776, morto 45enne a Zena o 30 settembre 1781.[1]
I fæti storrichi[Càngia | modifica wikitesto]
A Repubrica de Zena a l'aiva acatao o marchezato de Finâ da l'imperatô Carlo VI into 1713 pe-a somma de 1 mion e 200 mia scui. [2] So figgia Maja Teexo, a-o cedette torna, co-o tratao de Worms into 1743, stavotta a Carlo Manoælo III de Savoia, in cangio de l'agiutto dætoghe inta goæra de sucescion aostriaca. De repicco aloa Zena, imbozzonâ, co-o trattato d'Aranjuez (7 mazzo 1745) a s'alliò con França e Spagna, nemighe de l'Aostria e do Piemonte. I Gallo-ispano-zeneixi avançon verso nord vittorioxi pe scin che , battui a Piaxença o 16 zugno 1746, fun constreiti a retiâse lasciando Zena sguernia. I Aostriachi do generâ Brown ocupon San Pê d'Æña o 4 de settembre.
O l'undeman una piña da Ponçeivia a feççe ravaxo into campo aostriaco caozando un miggiâ de morti: co-o sæximo de pœuscia, o saieiva stæto quello o momento bon pe attaccâ.
O 6 de settembre o Botta o l'assonse o comando e o Senato da Repubrica, pensando de no poei resciste a l'invazô, o firmò a reiza. I Aostriachi ocupon a porta da Lanterna e quella de San Tomaxo.
L'8 o comissaio conte Cotek o domandò pe-e speize de goæra 3 mioin de lie zeniñe, o primmo da pagâ inte 48 oe, o segondo in œutto giorni e o terço in chinze. O governo o pagò o primmo mion, pigiandolo da-o Banco de San Zorzo e dapœu ciancianin atre 900.000 lie, ma de ciu o refiò de sborsâ. O Botta alloa o preteize un quarto mion, e o se misse a prœuvo a occupâ o resto da çittæ e a portâ via i artaggiaje.
L'ea o 5 de dexembre insce-o fâ da seja quande 'na battuggia de sordatti aostriachi a l'ea aprœuv'a rebelâ o mortâ da bombe Santa Cattæña da-a battaja da Cava in Caignan pe-e stradde do sestê de Portoia: a stradda a cedette e o mortâ o cazze' da-a caretta. Alloa, segondo a tradiçion, de mentre che i sordatti çercavan de convinçe a son de baccæ i Portolien ch'ean lie a agiuttâli, un garçonetto o pigiò un sascio, o criò "Che l'inçe?", e o-o tiò contra i sordatti. Scciupò a rivoluçion e a battuggia aostriaca a dove' fuzî sott'a 'na gragnoâ de prie.
O 10 de dexembre i insorti repigion e porte da çittæ e i Aostriachi abandonon San Pê d'Æña e scapon otra a Bocchetta.
L'8 de zenâ 1747 o mortâ o fu riportao in trionfo da Portoia a-a Cava in Caignan.
A goæra a continuò scin a-o 18 ottobre 1748, quande fu firmao a paxe d'Aquisgraña.
L'identitæ do Balilla[Càngia | modifica wikitesto]
No gh'è documento ch'o digghe che o garçon ch'o lançò a pria o foise ciammao "Ballilla".
I versci do Zan'Agostin Gastadi inta "Gerusalemme deliverâ"[3] porrieivan fâ riferimento a un atro "Ballilla".
D'atro canto di documenti do 1746 reçentemente re-descoerti inti fondi do Magistrato de Goæra, conservæ inte l’Archivio de Stato, fan mençun de 'n Dria Poistæ dito Ballilla[4], e comonque Ballilla, insemme a "Ballin" e "Balletta", doveivan ese di nomiagi da figioame ciutosto cumun a l'eppoca, baste pensâ che int'a comeddia do 1697 "Il genio ligure trionfante" do Zan'Aostin Poinâ un di personaggi o l'ea o "capoâ Balilla".[5]
L'unnico documento de l'eppoca ch'o çitta o nomiagio do figgiœu ch'o tiò o sascio o l'è o Bellum Genuense, un poemetto anonnimo scrito inte'n latin macaronnego dove a-i versci 122-123 se leze: cognomine dictus Mangiamerda fuit primus certaminis autor[6] (pe "mangiamerda" s'intende un figiœu picin, un bon a ninte, che però o l'ha saciuo fâ un miaco[7]).
Sciben che a tradiçion popolâ do sestê de Portoia a n'agge tramandao che o figiœu ch'o tiò o sascio contra i Aostriachi e o l'inandiò a rivoluçion do 1746 o foise Gian Batista Perasso dito Ballilla figgio de Antogno Maja, tenzao de sæa nasciuo a Zena into gêxâ de San Steva o 26 ottobre 1735, no gh'è documento de l'eppoca ch'o-o prœuve.
Into 1851 o canonnego Gioxeppe Oivê de Montœuggio, bibliotecaio d'a Berio, o scrisse a-a dreitua into so vocabolaio zeneize-italian che o Balilla o l'ea de Montœuggio[8], questo perchè gh'ea stæto pe'n davei un Giobatta Perasso nasciuo a Praolongo de Montœuggio into 1729, e o præve Giobatta Minaggia, de Montœuggio, o l'aiva contao a-o canonnego Oivê che sto Perasso chì o gh'aiva dito che lê o l'ea quello mæximo ch'o l'aiva tiao a primma sasciâ a-i Aostriachi.
Into 1881 una comiscion muniçipâ composta da de personalitæ comme o prof. A. G. Barrî, l'avv. Cornelio De Scimon, o prof. L. T. Belgrano e o march. M. Stagen doppo avei sentio a testimoniança de quarche vegio do sestê de Portoia ch'o riferiva quello ch'o l'aveiva ódío da-i so messiavi ch'aivan conosciuo in persoña o Ballilla, a concruze poeise stabilî a squæxi çerteçça che o Balilla o fu o Giambattista Perasso battezzao inta gexa de San Steva[9]
Notte[Càngia | modifica wikitesto]
- ↑ F. Ridella "Balilla", Genova, 1934
- ↑ Enciclopedia Italiaña (1932)
- ↑ Zan'Agostin Gastadi - Ra Gerusalemme deliverâ - 1755, XX-18: Sò dî se l'è ro Gioppo o pù Ballilla
- ↑ "A Compagna" Anno XLIV: N. 1 - Zenâ-Março 2012
- ↑ Fiorenzo Toso - La letteratura in genovese - Vol.2 - 1999
- ↑ Archivio de Palaççio Rosso, ms. 1160
- ↑ E. Pandiani "Ancora sull'insurrezione genovese del 1746 e sul Balilla", in "Giornale storico e letterario della Liguria", X (1934),
- ↑ Giuseppe Olivieri, Dizionario genovese-italiano, 1851, p.239
- ↑ Pandiani op.cit.


text:
١٦ Ó�ÊÇãÈÑ ٢٠٠٩
æÇÔä�Êä Ïی Óی
æÒیÑ ÎÇÑÌå ˜áیäÊä: ÓáÇã æ ÚیÏ ãÈÇj. ÎæÔæÞÊã ˜å �ÇیÇä ãÇå ÑãÖÇä ÑÇ ÈÇ ÂÑÒæãäÏی ÑæÒ åÇی ÎæÔ ÚیÏ ÈÑÇی åãå ÔãÇ¡ ÊÌáېá ãی˜äã.
ÏÑ ÓÇá ١٩٦٦¡ ÔæåÑã æ ãä Çیä ÇÝÊÎÇÑ ÑÇ ÏÇÔÊیã ˜å ÈÑÇی Çæáیä ÈÇÑ¡ ãېÒÈÇä ÊÌáیá ÚېÏ ÏÑ ÞÕÑ ÓÝیÏ ÈÇÔیã¡ ˜å ÍÇáÇ Èå ی˜ ÚäÚäå ãÈÏá �ÔÊå ÇÓÊ. æ ÇãÓÇá¡ ãä ãیÒÈÇä ÏÚæÊ ÇÝØÇÑ ÏÑ æÒÇÑÊ ÎÇÑÌå ÈæÏã¡ ˜å ãÓáãÇäÇä æ ÛیÑ ãÓáãÇäÇä ÏÑ Âä ÇÔÊÑǘ äãæÏäÏ. ãÇ ÇãیÏæÇÑیã ˜å Çیä ÇãÑ åÑ ÓÇá ÈیÔÊÑ ÊÞæیÊ یÇÈÏ ˜å ÊãÇã ãÐÇåÈ ÏÑ ÇیÇáÇÊ ãÊÍÏå ÎÇäå ÏÇÑäÏ. ÈÑÇی ãÓáãÇäÇä ÏÑ ÓÑÇ ÓÑ ÌåÇä¡ ÚیÏÇáÝØÑ äãÇیä�Ñ �ÇیÇä ی˜ ãÇå ÑæÒå æ ÚÈÇÏÊ ÇÓÊ. Çیä ÇیÇã ÇÒãÇېÔ ÔÎÕی¡ ÇÒÇÑÒÔ åÇی ÇÓáÇãی ãÇääÏ ¡ Úãá ÎېÑ¡ ÌÇãÚå¡ åã˜ÇÑی¡ æ åãÏÑÏی æÊÑÍã ÑÇ ÈیÇÏ ãÇ ãی ÂæÑÏ æ Çیä ÇÑÒÔ åÇÆی ÇÓÊ ˜å ãÇ Èå ÍېË ÇãÑی˜ÇÆی åÇ ÂäÑÇ ÈÓیÇÑ �ÑÇãی ãیÏÇÑیã æ ÇÑÒÔ åÇÆی ËÞÇÝÊ ÇãÑی˜Çېې ãÇÑÇ Îېáی ÒېÇÏ Ûäی ÓÇÎÊå ÇÓÊ.
ÞÓãی˜å ÑÆیÓ ÌãåæÑ ÇæÈÇãÇ ÏÑ ÞÇåÑå �ÝÊ¡ ÇیÇáÇÊ ãÊÍÏå ÏÑ ÓÑÇÓÑ ÌåÇä ÈÇ ãÓáãÇäÇä ÏÑ ÊáÇÔ ÂÛÇÒ ی˜ ÏæÑÇä ÌÏیÏ ÇÓÊ¡ ÏæÑÇäی ˜å ÈÑ ÈäېÇÏ ãäÇÝÚ ãÔÊj Çæ ÇÍÊÑÇã ãÊÞÇÈá ÇÓÊæÇÑ ÈÇÔÏ. ãÇ ãیÏÇäیã ˜å ä˜ÇÊ ÒیÇÏی ãæÌæÏ ÇÓÊ ˜å Çåá ÚÞېÏå ÑÇ ÈÇ åã ãÊÍÏ ãیÓÇÒÏ¡ Èå äÓÈÊ Çیä˜å ÇÒ åã ÌÏÇ äãÇیÏ.
ÏÑ ÍÇáی˜å ÒãÖÇä Ñæ Èå ÇÎÊÊÇã ÇÓÊ¡ ÈیÇÆیÏ ÊÇ ÈÇ ÑæÍیå ãÔÊj ÏÑ Øæá ÓÇá ÈÑÇی ÈÏÓÊ ÂæÑÏä ÇåÏÇÝ ãÔÊj ãÇ¡ ÕáÍ¡ ÑÝÇå¡ æ ËÈÇÊ ˜ÇÑ ˜äیã. æ ãä Èå åãå ÔãÇ ÓÇá ÈÓیÇÑ ÎæÔ åã ÂÑÒæ ãی˜äã. ÊÔ˜Ñ.


text:
Gioxeppe Gaibado
Gioxeppe Gaibado, patriota, generâ e ommo politico (Niçça 1807 - Caprera 1882).
A so famiggia a s'ea transfeia a Niçça into 1770; o poæ Domeñego Gaibado (1766-1841), originaio de Ciavai, o l'ea proprietaio de una tartaña ciammâ Santa Reparata. A moæ Rœuza Raimondi (1776-1852) a l'ea originaia da Lœua, a-o tempo parte da Repubbrica Ligure.
Doppo avei aderio a-a Giovine Italia e pigiao parte a moti insurreçionæ in Italia, o visse di anni (1835-48) in America, combattendo pe l’indipendença in varri paixi. Rentrao in Italia, o parteçipò a-o governo provvizoio de Milan e, doppo a proclamaçion da Repubbrica Romaña, nonostante i disciddi nasciui co-o Gioxeppe Mazzin circa l’attezamento da tegnî inti confronti di Savoia, o riçevette l’incarego da difeiza de Romma. Sconfito da-i Françeixi, o fuzzì torna a l'estero (1849).
A-o rientro in Italia (1852) o s'allontanò urteriormente da-e idee do Mazin, accondescendendo a vegnî sostegnitô da monarchia sabaoda pe scin che questa a dimostresse de credde fermamente inta caoza italiaña e assumendo a guidda de l'ezercito sardo contra l’Aostria (1858-59).
Doppo l'annescion da parte do Piemonte de Lombardia, Emillia, Toscaña e Romagna, o Gaibado o riavviò o processo de unificaçion d’Italia, ch'o paiva ésise bloccao inte l'imposcibilitæ de prende Romma, con l’impreiza di Mille, ch'a consentì de unî o Mezogiorno a-o Piemonte (1860) e quindi de zonze a-a constituçion do Regno d’Italia (1861).
Pe e so impreize, inte quæ o dimostrò d'avei no solo de ræe dœutte militæ ma ascì un indiscuttibile acume politico, o Gaibado o l'è consciderao un di ciu gren arteffixi do Risorzimento italian.


text:
Sô
O Sô o l'è a stella ciù vexinn-a a-a tæra e o centro do scistema de pianeti donde se troeuva a Tæra. O Sô a l'è a stella muæ dö Scistema Soâ (do quæ a costituisce ö 99,8% da massa), in gio a-a quæ orbita i oeutto pianeti prinçipæ, i pianeti nàni Çee, Pluton e Eris e i atri corpi ciù piccin, tra cui i asteròidi, molti meteoriti, e comete, e a povie diffusa int'o spaçio. L'energia soâ, emanâ sotto forma de radiaçioin elettromagnètiche (luxe), a consente a vitta insciö noströ pianeta (sensa a luxe soâ no saiæ poscibile a fotoscintexi clorofilliann-a, ch'a produxe l'oscigeno necessaiö pe a gran parte di esei viventi) e a detèrmina i fenomeni climatiçi.


text:
Sinque Tere
E sinque tére, Çinque Tære in zeneise, l'en 5 paisi 'nsa costa ligure de levante: Rimasuu, Manaéa, Curniggia, Vernassa, Muntarussu.
E sinque tére l'en divise 'nte 3 cümun-i ch'i fan parte d'en parcu nasiunale. U territoriu dee 5 tére i parta da'r Munte Negru (surve a Rimasuu) e i riva â Pünta Mescu (surve Muntarussu). I cian l'en a particularitá dee 5 tére. Chi a ghe gressa l'üa gianca (ma se treva fina 'n po de üa negra) ca serva pee fa 'r vin Doc e u schiacchetrá, en vin duse daa sona. Portovenere, e Sinque Tére, Palmaria, Tino e Tinetto sun patrimonniu de l'umanitá (UNESCO).
Muntarussu[Càngia | modifica wikitesto]
Muntarussu l'é 'r paise ciü versu ovest dee 5 Tere e l'é l'ünicu paise 'n cián e cun na spiaggia grande e attressá. I l'é divisu 'n te 2 parti: Fegina e ´r paise vecciu.
Vernassa[Càngia | modifica wikitesto]
Vernassa l'é u segundu paise vegnindu da Zena. Chi, a gh'é 'r cümun, 2 giese e na ciassa centráa. En sima a u paise se treva 'n casté cüstrüi dai Zenezi.
Curniggia[Càngia | modifica wikitesto]
Curniggia l'é 'r ciü picenin dii paesi dee 5 terre e se treva 'n s'en munte a 90 metri d'autëssa e a l´é parte d'er cümun de Vernassa. Pe rivâ a curniggia dâ stasiún a gh'é na scainá de 377 scainni.
Manaéa[Càngia | modifica wikitesto]
Manaéa l'é 'r segundu paise ciü picenin dee 5 Tere. Da chi, a parta a famusa Via dell'amuu c'a te porta a Rimasuu. 'N tu mese de dezëmbre aa Manaea se pé miâ 'r presepe ciü grande der mundu, fattu cun ciü de 300 statue illüminá.
Rimasuu[Càngia | modifica wikitesto]
Rimasuu l'é 'r paise ciü visin aa Speza. Er paise l'é sta funda 'n tu XIII seculu e i se treva enturnu a 'r Canâ Rimasuu, che 'n latinnu se ciamava Rivus Major. Int er paise a gh'é 'n castellu e 4 giese. Rimasuu l'é r paise ciü grossu dopo Muntarussu.


text:
computadora
Programmi
in genovese per il tuo computer
C÷s'o l'Ú e comme o veddo in
zeneize?
Istruzioni in
italiano - Instrucciones en espa˝ol
Skype
o te permette de telefonÔ e fÔ chat insemme a gente de tutto o mondo.
Pe poei dŕuviÔlo in zeneize, tocca aveighe primma o programma
instalou, e p÷i o file pe vedilo in zeneize, za che l'˛riginÔle o
no l'includde. (Quello file zeneize no bezeugna arvilo, o s'istaliÔ
da drento a Skype).
Ina
v˛tta che ti aviŠ scaregou Skype da-o seu scito e che ti l'aviŠ
istalou, scarega o zeneize da chi, arvi Skype e amia o menű
"Strumenti", ch'o gh'Ó -fra e
˛psioin de lengoa- quella d'azonzighene unn-a neuva co-in file (sotta a
tutto o listin). ăerni o file Ligurian (Zeneize)_ 5.10.0.116_20120927_ inta cartella dove ti l'Š
scaregou e acetta afinchÚ e par˛lle se cangjan in zeneize. Tutto pronto!
(Tegni
conto do fŠto che šerte c÷se che Skype o fa vedde in ingleize ˛ inta
lengoa do p˛sto donde ti te coleghi no l'Ú stŠto poscibile traduile in
zeneize, quindi fintanto che no gh'aviemo de verscioin ci¨ neuve no ghe saiÔ
ninte da fÔ.)
(Gh'Ú anche da savei che se d˛ppo avei caregou o file zeneize o Skype o
torna a arvise inte 'n'atra lengoa inte sescioin sucescive, tocca
caregaghelo ancon ina v˛tta inte ˛psioin de lengoa.)
(In scŕ questa pagina do forum de tradušioin de Skype, gh'Ú a verscion ci¨ vegia: 5.1.0.112.)
Comm'o fonsionn-a?
Se
no ti gh'Š ancon in account, scareghite o programma e registrite co-in
nomme Skype e ina par˛lla d'ordine.
D˛ppo
quello ti poriŠ za šercÔ de personn-e into registro e azonzile a-o teu
listin pe incomensÔ a ciaciarÔ.
Inte
chat e inte telefonŠ ti poriŠ dŕuviÔ anche o video, pe fate vedde co-a
teu camera e vedde i teu amixi da-o vivo mentre ti parli ˛ scrivi. E se
ti veu ciamÔ telefoni e telefonin de tutto o mondo, bezeugna che ti
t'acatti do credito Skype, ch'o no scazze mai, e ch'o l'Ú ben ci¨
conveniente che ciamÔ co-i telefoni normali, coscý da poei parlÔ de ci¨ e risparmiÔ in muggio de dinŠ.
MOZILLA FIREFOX: o navegat˘ inta lengoa n˛stra!
Grašie
a l'amigo Alessio oua poemo andÔ in scŕ Internet anche in zeneize. E
ghe n'Ú senpre de ci¨, perchÚ da no goŠi a n˛stra lengoa a fa parte de
Mozilla, e quindi se peu DESCAREG┬ O FIREFOX e istalalo diretamente in zeneize, sensa pensÔ a deuviÔ di conplementi!
VIXITA A PAGINA DEDIC┬ A QUESTO PROGRAMMA DA DEUVI┬ IN ZENEIZE:
SCIACCA CHI PE ARV╬ O SCITO DEDICOU A "FIREFOX" IN ZENEIZE!
OPERA: in atro navegat˘ inta lengoa n˛stra!
VIXITA A PAGINA: SCIACCA CHI PE-A PAGINA DO NAVEGATď "OPERA" IN ZENEIZE!
FLASH MOVIE PLAYER
Flash
Movie Player o l'Ú 'n programma sencio ch'o riproduxe video e
animašioin Flash (SFW).
Pe inpostalo in zeneize, ti devi andÔ a "Mostra", a segonda categoria
do menű in šimma a-o barcon do programma, intrÔ inti Ďpsioin e šerne Ligurian (Zeneize)
fra e inpostašioin internašionali. Acetta, speta perchÚ o programma o
doviÔ
arvise torna e, d˛ppo quello, tutto o saiÔ za in zeneize.
Questo chi
o serve a conprimme e desconprimme ˛gni tipo de files; saieiva a dţ
che ti poriŠ arvţ de cartelle conpresse e anche conprimme di files ti mŠximo se ti
veu per ezenpio inviane varri insemme pe e-mail.
Pe creÔ i teu pr˛ppi files PDF e sarvÔ di documenti con par˛lle
d'ordine.
Notepad++
o serviÔ a chi se dedica a l'informatica. O l'Ú 'n edit˘ de c˛dice
sorgente ch'o fonsionn-a con diversci lengoaggi. O l'adeuvia
Windows, o l'Ú scrito inte C++ e o gh'Ó o conponente Scintilla.
Grašie
a-o travaggio de l'amigo Riccardo, oua l'Ú disponibile anche o plug-in
pe poei scrive con tutti i acenti quande se šerne de rescciaţ a
prononsia de par˛lle inta grafia ofišiÔ. Basta vixitÔ questo scito pe
saveine de ci¨ e pe scaregase o plug-in zeneize 'grafia ofišiÔ' pe-o Notepad++.
Pßgina
de inicio Ě Pagina
d’inišio
ę GENOVES.com.ar


text:
Formaldeide
A formaldeide (o aldeide fòrmica, nômme IUPAC: metanale) a l' è a ciü semplice de aldeidi. A sö formula chimica a l' è CH2O, ô sö numero CAS o l'è 50-00-0. In soluçiôn aeguosa aô 37% a l'è commerçialmente nota anche con ô nome de fôrmalinna.
Caratteristiche[Càngia | modifica wikitesto]
A sö môlecôla a l' è planare; l'atomo de carbonio o l' ha orbitale sp2 e ô l' è aô centro de un triangôlô ciü o menö equilatero; ai vertici se trövan i dui atomi de idrogeno e quellô de ossigeno.
Sciübben che a segge gassôsa a temperatüa ambiente, a se tröva generalmente in te due fôrme: cômme soluçiôn æguoza aô 37% o cômme paraformaldeide in fôrma de 1,3,5-triossano, môlecôla ciclica formä dall'uniôn de træ môlecôle de formaldeide. A ciclizzaziôn a l' è unna reaçiôn reversibile, a paraformaldeide a pö esse ricônvertia in formaldeide. E sö soluçiôin æguôze sôn incôlôri e han un odô caratteristicô. A formaldeide a presenta ô tipicô cômportamentô chimicô de aldeidi, con a differensa de avei unna maggiore reattivitæ. A formaldeide a l'è un forte elettrofilo ed in quanto tale a pö dä reaçiôn de sostituçion con i composti aromatici e de addiçiôn ai alcheni. In presensa de basi, a subisce a reaçion de Cannizzaro trasfôrmandôse in acido formico e etanolo. A reaçion de Cannizzaro a l'è un esempiô de disprôporziônamentô (o dismutaçiôn chimica), oscia una reaçiôn in cui parte de un compostô a subisce un'ossidaçion mentre un'atra parte a subisce una riduçiôn.
A formaldeide in soluçiôn æguôza a reagisce façilmente con l'ossigeno dell'aia, che ô l'ossida ottegnindô acidô formicô.
Dæti[Càngia | modifica wikitesto]
- massa môlecolare = 30,03
- aspettô = gas incôlôre
- temperatüa defüxiôn = −116,9 °C (156,2 K)
- temperatüa di ebôlliçiôn = −19,0 °C (254,1 K)
- temperatüa de autoigniçiôn = 430 °C (703 K)
Produçiôn[Càngia | modifica wikitesto]
Industrialmente, a formaldeide a vegne prôdotta pe ossidaçiôn catalitica dô metanolo. I catalizzatôi ciü döviæ sôn l'argentô metallicô e unna miscela de molibdeno e oscidô de færô. Con quest'ürtimô catalizzatô, a reaçiôn a l' avvegne a 400 °C e a l' è a seguente
- CH3OH + ½ O2 → HCHO + H2O
Con l'argentô a reaçiôn a vegne condotta a temperatüa superiore, 650 °C; ä reaçiôn sôvia indicä se accompagna anche quella de de-idrogenaçiôn:
- CH3OH → HCHO + H2
Utilizzi[Càngia | modifica wikitesto]
A formaldeide a l'è un potente battericida; pe questô motivô soluçiôin æguôse che a contegnen trovan largo impiegô cômme disinfettanti pe üzo de casa; inta produçiôn de tesciüi a livello industriale a vegne utilizzä cômme battericida. Soluçiôin de aldeide formica vegnen anche döviæ pe conservä campiôin de materiale biologico. A trova vastô impiego anche inte tecniche de imbalsamaçiôn. A se dövia anche in soluçiône æguôza (formalinna) per a produçiôn de vaccin: segge pe anatôscine (o tossoidi), cioè tôscinne che perdan a tossicitæ ma mantegnen a immunogenicitæ, a partï da tôscinne batteriche, segge pe prôdüe vaccini basæ in sce microrganismi ammassæ.
A maggior parte da formaldeide prodotta a l' è destinä però ä produçiôn de polimeri e de atri composti chimici. Pe reaçiôn con ô fenolo a polimerizza dandô a bachelite, unna resina termo-indurente. In mainea analoga a reagìsce côn l'urea e a melammina, e e resine derivæ trövan üsô cômme laminati plastici, adesivi e scciümme isolanti. A formaldeide a l' è anche un reagente impiegoô pe prodüe atri composti organici; tanti de quelli sôn polioli, come a pentaeritrite.
Tra i additivi alimentari a l'è identificä dä sigla E 240 e a se dövia cômme conservante. Defæti a l' è presente in tô fümme de legne e a l' è, insemme ai polifenoli, responsabile da cônservaçiôn di prodotti alimentari affümeghæ.
A formaldeide, insemme all'urea, a l'è impiegä cômme vernixe collante di pannelli in legnô de trucioloô, a l' è contegnüa in ti pannelli fonoassorbenti di côntrosôffîti, o in te pareti divisorie di uffizi. Con i anni a tende a volatilizzase in te l'ambiente circostante.
A vegne döviä pe a produçiôn de isoprenolo.
In ta tenzöia tescile a se dövia in te l'applicaçiôn côn i Naftoli pe dä ciü stabilitæ ae soluçiôin naftoliche e in tô trattamentô successivô de çerte tintüe ottegnüe côn côloranti diretti côn ô scopo de migliorane e soliditæ all'ægua e ai lavaggi in generale.
Effetti in sce a salüte umana[Càngia | modifica wikitesto]
Dætô ô largô impiegô de rexine derivæ dä formaldeide in ta prodüçiôn de manufatti, rivestimenti e ssciümme isôlanti, cônscideroô che queste tenden a rilasciä in tô tempô molecole de formaldeide in te l'ambiente, a formaldeide a l'è ün di ciü diffüsi inquinanti di ambienti interni. A côncentraçiôn in te l'aia se superiôre a 0,1 ppm a pö irritä pe inalaçiôn e mucose e i öggi.
L'ingestiôn o l'esposiziôn a quantitæ cônscistenti sôn potenzialmente letali.
A cancerogenicitæ a l' è stæta accertä in sce i roditori, dôve a formaldeide a provoca un nümerô de caxi de cancrô aô nasô e ä gôa superiori aô normale; a formaldeide a l' è in graddô de interferï côn i ligammi tra DNA e proteine.
L'Associaçiôn Italianna per a Ricerca in sce ô Cancro (AIRC) zà da ô 2004 a l' ha inseriô a formaldeide in te l'elenco de sôstanse conscideræ côn següessa cancerogene per a specie umana. Va cônscideroô che e côncentraçiôin de formaldeide presenti normalmente all'internô di edifizi sôn generalmente basse, mentre bezögna accuratamente mezüä i rischi per i addetti ae lavôraziôin industriali che impieghen formaldeide.
L' Organizzaziôn Môndiale da Sanitæ a l' ha indicoô, cômme limite mascimô de côncentraçion accettabile de formaldeide in casa, 100 microgrammi / metrôcübô (pari a 0,1 parti pe miliôn - ppm).


text:
Jorge Luis Borges
Jorge Luis Borges o l'è stæto 'n scrittô argentin, conscideròu ûnn-a de ciû importanti figûe d'a lettiatûa in léngua spagnòlla e 'n grande personaggio letterâjo d'o sèccolo XX.
Ciammòu Jorge Francisco Isidoro Luis Borges Acevedo, o l'è nasciuo a Buenos Aires, o 24 agosto 1899, e morto a Ginevvra, Svissea o 14 zûgno 1986.
Narratô, poèta e sazzista, o l'è famozo pe-i sêu racconti fantastixi dov'o l'ha messciòu idèe filosofiche e metafisiche co-i classixi temi d'o fantastico (come quello d'o dûggio, realtæ paralelle d'o sêunno, d'i libbri misterioxi e màgixi, etc.)
L'aggetivo "borgesian" o definisce 'na conceçion d'a vitta comme finçion (fiction), comme böxìa, comme êuvia contraffæta spacciä pe vëa.


text:
San Domenego
Domenego (o Domeñego) de Guzmán, santo, fondatô de l'orde di fræ predicatoî, patrono di astronnomi, se festezza l'8 de agosto.
O nascette o 24 zugno 1170 da-i nobili Feliçe de Guzmán e Zana de Aza, in Caleruega (vegia Castiggia), e o fu o minô de trei fræ. A nascita de Domenego a fu precedua da una vixon da moæ, a-a quæ parse de dovei apartoî un can, che con una fraxella açeiza o metteiva fœugo into mondo, e a-a mamma ghe parse vedde una stella sorve a fronte de lê, de mentre ch'o l'ea portao a-o battezzo. A 7 anni o fu affidao in educaçion a l'arçipræve de Gumiel de Izán so barba, a 15 o començò a frequentâ e çellebre scœue de Palencia.
L'ea stæto poco avanti stabilio a vitta comun segondo a regola de S. Agostin into capittolo da cattedrâ de Osma, dove l'ea vescovo don Diego de Acevedo. Ordinao sacerdote, Domenego o fu membro de quello capitolo de canoneghi regolæ, e fîto o ne fu nominao sottopriô. A don Diego fu affidao into 1203 una delicâ miscion da Arfonso IX re de Castiggia, ch'o voeiva maiâ so figgio Ferdinando a una prinçipessa reâ de Danemarca. Diego o partì e o condusse con lê o Domenego, ma seppan pe via che a prinçipessa accordâ a l'ea morta. O passaggio pe a Lenguadoca o rivelò a-i doi viagiatoî i tristi effetti che l'erexia di Arbixeixi a produxeiva inte quelle regioin. Li o Domenego o ghe vidde un campo d'açion pe lê, e o ghe travagiò con ardô incredibile, da primma insemme co-o vescovo, da pœu da solo, essendo questo tornao a-a so sede. Sciben che no ghe manchesse di agiutti, comme, in Toloza da-o conte de Montfort, e da-o Forco, za alegro trovadô, da pœu monego çisterçense e infin vesco de Toloza, pù i nemixi ean forti e paivan invinçibili. L'erexia arbixeize a l'aiva trovao ottimo teren presso e donne; e pe controbatte a peigoza propaganda o Domenego o l'arecugette sotta boña ghia in gio a-o santuaio de S. M. de Prouille e zoenette, specce nobili, molte de quæ se consacron a Cristo. Coscì sorzette un primmo convento de sœu domenegañe, che professon a regola de S. Agostin. Int'o mæximo tempo di ommi valenti inte lettie e inte sciençe, e fornii de sollida pietæ, s'unin a-o Domenego; Peo Cellani o fu o primmo, e o ghe donò a so caza in Toloza.
Ma o Domenego o se sentiva attræto verso Romma. Sei votte o valicò i Arpe. Un primmo viægio o-o feççe con Diego a Romma presso Innoxenço III, ch'o conobbe e o l'incoragì a so œuvia inta Lenguadoca. Un segondo viægio o-o compì co-o vescovo Forco, ch'o gh'andò pe o Conçilio Lateranense. Domenego o parlò a-o pappa Innoxenço e o l'ótègne da lê di favoî pe a caza de Prouille; ma pe a fondaçion de un nœuvo orde de religioxi o no l'ótègne pe alloa l'assenso. Tuttavia çelesti segni riferii da-i storreghi, fra i quæ l'avei o pappa visto o Lateran cazente ch'o vegniva sorezuo da Domenego, indussan Innoxenço a accordâ a-i nœuvi religioxi un periodo d'esperimento; fra tanto lê mæximo o ghe dette o nomme de "fræ predicatoî". A questo segondo viægio assegna i storichi l'incontro de Domenego con S. Françesco d'Ascixi. Un terço viægio o fu presso Onoio III, ch'o l'approvò o nœuvo orde o 22 dexembre 1216. Fu questo pappa che'o a-o Domenego dette l'ófiççio de "meistro do sacro palaçço", occupao scin a ancœu de longo da un religiozo domenegan. O nœuvo orde o se stabilì in Romma primma a San Scisto, da pœu a Santa Sabiña vexin a-o palaçço do pappa (Savelli), e a S. Scisto fu averto a primma comunitæ de moneghe sotta a guidda de arcuñe sœu vegnue da Prouille. Intanto l'orde o s'estendeiva grandemente in França, Spagna e Germania; l'Italia, doppo o convento de Bologna fondao into 1218, a l'ebbe case di domeneghen inte tutte e çittæ che possedeivan di universcitæ ò ean centri fiorenti de studdi. Inti capittoli generæ, di quæ i primmi doi, into 1220 e into 1221, fun tegnui a Bologna, fu dæto a-i conventi, che za viveivan sotta a regola de S. Aostin adotâ fin da prinçippio, de nœuve norme ò "constituçioin", e stabilio oservançe pe i studdi e a regolâ discipliña vixente ancon a-i giorni nostri.
Domenego o moì in Bologna, a peña çinquantenne, o 6 agosto 1221; a so tomba, inta gexa de S. Domenego in dita çittæ, a l'è un di tezoi ciu belli de l'arte italiaña. O fu elevao a-i onoi di artæ in Rieti da Grigœu IX, o 3 luggio do 1234. A S. Domenego se deve l'instituçion do Rozaio.
Into 1963, Soeur Sourire, a cantante monega domenegaña belga, a razonse o primmo posto da hit parade di Stati Unii co-a cançon "Dominique", sciu san Domenego.


text:
Dermatite atopica
A Dermatite atopica a l' è unna mouttia da pelle. A se presenta in te soggetti che han avüo manifestasioin allergiche (o che vegnan da unna famiggia in te a quale seggen stæte presenti manifestasioin allergiche). L' elemento allergico o no l' è l' ünico a determinä a mouttia, essendo associou anche con cause ambientali (clima, prodotti chimici) e psicologiche. E ghiandole sebacee e sudoripare funsionen meno de o normale. In te o neonato e in te l' adülto e localizzasioin de a dermatite atopica son differenti; i scintomi invece son i meximi (brigue e dermangiöia). Normalmente l' esordio in te i figgiö o se ha verso i 3-4 meixi de etæ, con a formasion de briguette vescicoloze e ümmie in sce a faccia e sotta ai cavelli; no l' è interessou a zona intorno ä bocca. Viceversa a zona periorale e i lerfi son interessæ in te i caxi de dermatite atopica che se presentan in te l' adolescente e in te l' adülto. In te questi ürtimi caxi a pelle a se presenta secca, sciüta, assottigiä e con spaccatüe (ragadi); in te a fase acüta però a diventa essudante. In te i figgiö l' è façile asciste ä guarigion spontanea con o tempo.
Scinonimi[Càngia | modifica wikitesto]
Questa patologia a l' è dita anche eczema atopico o neurodermite.